Bill Ackman

William Albert ”Bill” Ackman (s. 11. toukokuuta 1966 Chappaqua, New York) on yhdysvaltalainen hedgerahastonhoitaja ja miljardööri.
Tausta ja ura sijoittajana.
Ackman on kiinteistönvälitysyhtiön johtaja Lawrence D. Ackmanin ja Ronnie I. Ackmanin (o.s. Posner) kahdesta lapsesta nuorempi. Hän varttui Chappaquassa ja valmistui Horace Greeley High Schoolista. Hän sai Harvardin yliopistosta kandidaatin arvon vuonna 1988 ja pääsi sitten Harvard Business Schooliin. Ackman teki sijoituksia yhdessä opiskelutoverinsa David Berkowitzin kanssa, kunnes molemmat valmistuivat vuonna 1992. Häneen vaikutti vahvasti Benjamin Grahamin kirja "The Intelligent Investor" (1949), joka innoitti häntä suuntautumaan uran luomiseen sijoittajana. Ackman perusti valmistumisen jälkeen Berkowitzin kanssa Gotham Partners Management Company -sijoitusyhtiön. Sijoitusyhtiön varojen arvo oli 568 miljoonaa dollaria vuonna 2000. Alun perin sijoitustoiminta keskittyi aliarvostettuihin osakkeisiin, mutta vähitellen siirryttiin yksityisten yhtiöiden osuuksien hallinnointiin. Tämä johti salkun koostumiseen pitkälti epälikvideistä omaisuuseristä. Epäonnistuneen sijoituksen johdosta rahaston arvo putosi 300 miljoonaan dollariin vuoden 2002 loppuun mennessä. Ackman ja Berkowitz ilmoittivat 27. joulukuuta 2002 likvidoivansa jäljellä olleet omaisuuserät ja päättävänsä yhtiön toiminnan.
Vuonna 2002 Ackman alkoi myydä lyhyeksi Municipal Bond Insurance Associationin (MBIA) osakkeita. Hän osti credit default swapeja yhtiön velkaa vastaan ja ilmoitti logiikastaan pitkässä raportissa. Hän sai mainetta ennakoimalla subprime-kriisin. Ennen MBIA:n riskien realisoitumista New Yorkin pääsyyttäjä Eliot Spitzer tutki Ackmania pörssin manipuloinnista ja Yhdysvaltain arvopaperi- ja pörssikomissio aloitti asiasta tutkinnan. Ackman puolusti näkemyksiään vuosien ajan ennen kriisin puhkeamista.
Ackman aloitti 1. tammikuuta 2004 sijoittamisen uuden hedgerahaston hoitoyhtiön Pershing Square Capital Managementin kautta. Varoja oli käytössä 54 miljoonaa dollaria, joista 50 miljoonaa oli peräisin Ackmania aiemmin tukeneelta Leucadia Nationalilta. Ackman keskitti rahaa rajalliseen määrään lupaavia yhtiöitä. Hän sai maineen aktivistisijoittajana ostamalla osuuksia muun muassa Wendy’sistä ja General Growth Propertiesista sekä ajamalla yhtiöiden toimintatapoihin muutoksia, jotka kasvattivat yhtiöiden osakkeiden arvoa. Seuraavien kymmenen vuoden aikana Pershing Square Capital Managementin nettotuotto olikin 692 %; esimerkiksi S&amp;P 500 -indeksillä se oli vain 132 %. Ackman kuitenkin sanoutui irti aktivistisijoittajan lähestymistavasta vuonna 2022. Pershing Square Capital Management perusti vuonna 2014 toisen yhtiön, Pershing Square Holdingsiin, joka listattiin Amsterdamin pörssiin. Sen ainoa tarkoitus oli Pershing Square Capital Managementin tekemien sijoitusten peilaaminen. Vuosina 2015–2018 yhtiöiden omistusten arvo putosi muun muassa Herbalifen epäonnistuneen lyhyeksi myynnin johdosta. Ackman syytti Herbalifeä pyramidihuijaukseen perustuvaksi. Sijoittaja Carl Icahn ajatteli toisin, mikä johti julkiseen välienselvittelyyn, jonka Ackman kuitenkin hävisi. Yhdysvaltain kauppakomissio alkoi tutkia Herbalifea, mutta Herbalife sovitteli asian 200 miljoonalla dollarilla. Herbalifelta kuitenkin vaadittiin Yhdysvaltain-liiketoimintojensa uutta järjestelyä. Pershing Square Capital Management irtautui aiemmista näkemyksistään Herbalifesta vuonna 2018. Pershing Square Capital Management menetti miljardeja dollareja myös Ackmanin myydessä tappiolla Valeant Pharmaceuticalsiin tekemänsä sijoitukset. Vuonna 2019 Ackmanin yhtiö kuitenkin saavutti jälleen 58,1 prosentin tuoton.
Maaliskuussa 2020 Ackman ennakoi covid-19-pandemian vakavat vaikutukset osakemarkkinoihin ja hyötyi tästä. Sittemmin hän suunnitteli uuden hankkeensa, rahastoyhtiö Pershing Square USA:n listautumisantia, jonka hän kuitenkin perui 30. heinäkuuta 2024 sijoittajien kiinnostuksen osoittauduttua odotettua vähäisemmäksi.
Yksityiselämä.
Ackman sai kolme tytärtä avioliitostaan maisema-arkkitehti Karen Ann Herskovitzin kanssa. Pariskunta erosi myöhemmin. Ackman meni tammikuussa 2019 uusiin naimisiin israelilais-yhdysvaltalaisen muotoilija Neri Oxmanin kanssa. Pariskunnalle syntyi samana vuonna tytär.
Poliittinen toiminta.
Ackman äänesti Donald Trumpia vuonna 2016. 24. huhtikuuta 2024 hän ilmoitti, ettei äänestäisi Joe Bidenia. Hän lähentyi oikeistopoliitikkoja ja -aktivisteja, jotka pitkään olivat olleet vastakkainasettelussa Yhdysvaltain yliopistojärjestelmän kanssa. Ackman alkoi muun muassa kritisoida yliopistojen DEI-käytäntöjä. Hän päätti avoimesti tukea Trumpin uutta valintaa presidentiksi.
Vuonna 2023 Ackman alkoi saada julkisuutta kritiikistään Harvardin yliopistoa kohtaan. Hän toivoi Israelia vastuullisena väkivallasta pitäneiden opiskelijaryhmien jäsenten joutumista mustalle listalle. Hän kampanjoi Harvardin yliopiston puheenjohtaja Claudine Gayn erottamisen puolesta. Gay ilmoittikin eroavansa 2. tammikuuta 2024. Republikaaneja edustaneet aktivistit olivat syyttäneet Gayta osittaisesta plagioinnista. Ackmanin perheeseen kohdistui tämän myötä huomiota, ja 3. tammikuuta 2024 "Business Insider" ilmoitti Ackmanin vaimon plagioineen osia omasta väitöskirjastaan, mikä sai vaimon esittämään pahoittelunsa pävä myöhemmin. Ackman kuitenkin vaati vaimonsa työpaikan Massachusetts Institute of Technologyn henkilökunnan jäsenten sekä "Business Insiderin" toimittajien töiden tarkastamista plagioinnin varalta.
Huhtikuussa 2025 Ackman kritisoi voimakkaasti Trumpin tullipäätöksiä ja totesi, että äänestäjät eivät olleet odottaneet tätä.